سيدي قاسم مدينة مغريبية ؤ جماعة ترابية حضرية كاينة ف إقليم سيدي قاسم، جهة رّباط سلا قنيطرة، ساكنين فيها 75572 واحد، على حسب لإحصاء لعام 2014. لمدينة تأسات على جوج د لمراحل: ف اللول كانت زاوية ديال واحد السيد سميتو سيدي قاسم بوعسرية ف لقرن سبعطاش، ف لوقيتة ديال مولاي سماعيل. لمرحلة التانية كانت ورا الستيعمار مني جاو شي رباعة ديال لفرنسيس والصبليون وتأنسطالاو ف لبلاصة لي فيها الصونطر ديال لمدينة دابا. لݣور بناو كنيسة ومقبارة د النصارى ف لمدينة لي سمّاوها بتيجا (Petitjean) على سمية واحد لكولونيل فرنساوي. نسبة لأمية (نّاس لّي ما كايعرفوش يقراو ولا يكتبو) : 25% نسبة سّكان لّي قاريين فوق تّانوي (تانوي و جامعة): 22,5% سيدي قاسم كاينة ف السهل لمغلال ديال لغرب، هادشي علاش النشاط اللول فيها كيتركز ف لفلاحة. لأنشطة لقتيصادية لوخرة لي كانت تعرفات بيها لمدينة هي لپيطرول لي تكتاشف ف لمدينة في لقرن لي فات، ؤزين لاسامير لي كان شاد هاد المارشي كان خالق رواج كبير ف لمدينة ولكن من بعد ماتسالا الپيطرول ولمشاكيل بين لاسامير والدولة، لوزين ولا كايدير غي التكرير والنشاط ديالو نقص بزاف.